Gebruik die tyd reg | Netwerk24
Gebruik die tyd reg
Deur Stephan Joubert 30 Maart 2020 05:00
Partykeer gaan die lewe net te vinnig verby. Jy gaan rustig aan met jou lewe, en dan kry jy daardie onverwagse boodskap dat 'n goeie vriend oorlede is. Of 'n familielid. Dan wens jy jy kon net nog een keer saam met hom of haar kuier.
My oupa het aldag gesê ons moet vir mekaar blomme gee terwyl ons leef. Ons moenie wag vir die begrafnis nie.
Nou ja, saam met Paulus in Romeine 14 kan ons sê of ons lewe en of ons sterwe, ons doen dit vir die Here. Vandag is dus presies die regte tyd om die lewe-gedeelte hiervan reg te doen. Ons het vandag nog 'n ekstra stukkie tyd gekry om tot God se eer te leef en tot seën van ander mense om ons. Ons het vandag nog 'n klompie ure ter hand om mekaar te waardeer.
Kom ons doen dit. Kom ons bid vir 'n vriend of vriendin. Kom ons deel 'n beker koue water. Kom ons gee om in Sy Naam.